Title: แถลงการณ์คณะปฏิรูปการปกครองในระบอบประชาธิปไตยอันมีพระมหากษัตริย์ทรงเป็นประมุข ฉบับที่ 2

แถลงการณ์

แถลงการณ์
คณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข
ฉบับที่ ๒[๑]

ตามที่คณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข ได้ยึดอำนาจการบริหารราชการแผ่นดิน เมื่อวันที่
๑๙ กันยายน พุทธศักราช ๒๕๔๙ ตามความจำเป็นที่ระบุไว้ในแถลงการณ์ของคณะปฏิรูปฯ
ฉบับที่ ๑ นั้น

คณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข ขอแจ้งให้ทราบว่า ในด้านเศรษฐกิจ คณะปฏิรูปฯ
มีนโยบายที่จะดูแลให้เศรษฐกิจขยายตัวต่อไปอย่างมีเสถียรภาพโดยต่อเนื่องและมั่นคง
โดยจะธำรงไว้ซึ่งระบบเศรษฐกิจเสรีที่เปิดกว้างให้เอกชนเป็นผู้มีบทบาทนำในกิจกรรมเศรษฐกิจของประเทศ
ส่งเสริมการลงทุนของเอกชนทั้งในประเทศและจากต่างประเทศ
สนับสนุนการส่งออกซึ่งเป็นจักรกลสำคัญในการขยายตัวของเศรษฐกิจ
และดูแลให้การไหลเข้าออกของเงินทุนเป็นไปอย่างเสรีดังที่เป็นอยู่

นอกจากนี้
เพื่อให้เศรษฐกิจรุดหน้าต่อไปอย่างราบรื่น คณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข
จะดูแลให้การอนุมัติงบประมาณค่าใช้จ่ายและลงทุนประจำปีงบประมาณ ๒๕๕๐
เสร็จสิ้นภายในสิ้นปีพุทธศักราช ๒๕๔๙ เพื่อให้สามารถเริ่มเบิกจ่ายได้เต็มขอบเขต
ตั้งแต่เดือนมกราคม พุทธศักราช ๒๕๕๐ เป็นต้นไป และจะเร่งดำเนินการลงทุน
เพื่อปรับปรุงโครงสร้างพื้นฐานรองรับการขยายตัวของเศรษฐกิจในโครงการต่างๆ
ที่รออยู่โดยเร็ว อาทิเช่น โครงการรถไฟฟ้าขนส่งมวลชนในกรุงเทพมหานคร
ซึ่งจะช่วยประหยัดการใช้น้ำมันของประเทศ ตลอดจนโครงการอื่นๆ
ที่ได้ศึกษาครบถ้วนแล้วว่าเป็นประโยชน์ต่อประเทศชาติและประชาชน

ประกาศ ณ วันที่ ๒๕
กันยายน พุทธศักราช ๒๕๔๙
พลเอก สนธิ
บุญยรัตกลิน
หัวหน้าคณะปฏิรูปการปกครองในระบอบประชาธิปไตย
อันมีพระมหากษัตริย์ทรงเป็นประมุข

นันทนา/ผู้จัดทำ
๑๑ ตุลาคม  ๒๕๔๙

ภีรภัทร/ปรับปรุง
๓๑ มกราคม ๒๕๕๔

[๑]
ราชกิจจานุเบกษา เล่ม ๑๒๓/ตอนที่ ๑๐๕ ก/หน้า ๑/๓ ตุลาคม ๒๕๔๙